**សម្ភាសរបស់ឈ្មោះ ជុំ សានី**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ជុំ សានី

**ពត៌មានសង្ខេបឈ្មោះ ជុំ សានី**

*បងស្រី ជុំ សានី មានអាយុ៦២ឆ្នាំ កើតនៅខែចេត្រ ឆ្នាំរកា ឆ្នាំ១៩៥៥ នៅក្នុងភូមិល្វាក្រោម កោះដាច់ មានបងប្អូនបង្កើត៧នាក់ ស្រី៥ ប្រុស២ ដែលអ៊ំស្រីជាកូនបងគេ នៅក្នុងគ្រួសារ មានឪពុកម្តាយជាអ្នកធ្វើកសិករ និងត្បាញ់នៅផ្ទះ។ អ៊ំស្រីបានរៀនសូត្រដល់ត្រឹមថ្នាក់ទី១០នៅភ្នំពេញ ហើយក៏ចូលនៅក្នុងសម័យប៉ុលពត ពេលនោះអ៊ំស្រីមានអាយុប្រហែល២២ជិត២៣ឆ្នាំ គេប្រើអ៊ំជាកងចល័ត លើកទំនប់ រែកដី និងច្រូតស្រូវ ហើយបានរៀបការជាមួយនិងស្វាមីដោយសារឪពុកម្តាយជាអ្នកទុកដាក់រៀបចំអោយនៅក្នុងសម័យប៉ូលពត ពេលរៀបការបាន៥ខែក៏បានដាច់របបប៉ុលពតនៅឆ្នាំ៧៩ រហូតមកបានមានកូន៦នាក់ ពេលដាច់ពីប៉ុលពតស្វាមីអ៊ំស្រីធ្វើជាជាងផ្ទះ អាឈើ ជាដើម ចំណែកឯអ៊ំស្រីវិញត្បាញ់ក្រមា ផាមួង នៅផ្ទះ ។ អ៊ំបានអោយកូនរៀនសូត្របានដល់ដុកទ័រតែដោយសារតែជីវៈភាពមិនសូវធូរធាព្រោះចំណូលបានមកពីមុខរបរបានតិចពេកចឹង អ៊ំស្រីបានសម្រេចចិត្តលក់ដី១កំណាត់សម្រាប់អោយកូនរៀនអោយបានចប់ ខ្លះទៀតរៀនបានត្រឹមបរិញ្ញាប័ត្រ ចឹងមកដល់សព្វថ្ងៃអ៊ំស្រីបានកូនៗគេជួយចិញ្ចឹមវិញម្តង។ ជាចុងក្រោយអ៊ំមានពាក្យបៀនប្រដៅដល់កូនចៅអោយជៀសផុតពីគ្រឿងញៀន ស្រា ជាដើម ដើម្បីអនាគតភ្លឺស្វាង។​*

ក៖ ចាស!ជាដំបូងជម្រាបសួរអ៊ំ! ហើយថ្ងៃសម្ភាសគឺជាថ្ងៃទី១៣ ខែ១០ ឆ្នាំ២០១៨ ហើយខ្ញុំមានឈ្មោះ ហេង សុជីវីគឺជាអ្នកសម្ភាស ហើយចុះអ៊ំវិញ តើអ៊ំមានឈ្មោះអ្វីដែរ?

ខ៖ ជុំសានី!

ក៖ ចាស!ឈ្មោះហ្នឹងត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់អ៊ំដែរឬទេ?

ខ៖ ចាស!

ក៖ ចុះឈ្មោះ ហៅក្រៅពីហ្នឹង? ឈ្មោះផ្សេង?

ខ៖ អត់មាននោះទេ

ក៖ អត់មាននោះទេ?

ខ៖ ចាស!

ក៖ ចឹងឪពុកម្តាយអ៊ំជាអ្នកដាក់អោយត្រូវអត់?

ខ៖ ចាស!

ក៖ ចុះតើមានអត្តន័យយ៉ាងម៉េចដែរ?

ខ៖ (អ៊ំស្រីថា៖ កុំថតណាគ្រាន់តែនិយាយទៅកុំថតរូបដាក់នៅក្នុងហ្នឹងណា!)

ក៖ ចាសចឹងគ្រាន់តែបានថតសម្លេងអត់អីណា?

ខ៖ ចាស!

ក៖ ចាស!ចឹង!សម្រាប់អ៊ំផ្ទាល់អាយុប៉ុន្នានហើយឆ្នាំហ្នឹង?

ខ៖ ខ្ញុំ៦២ហើយ!

ក៖​ចឹង!អ៊ំកើតនៅឆ្នាំណាដែរ?

ខ៖ កើតដូច១៩៥៥!

ក៖ ចឹងអ៊ំហេស!

ខ៖ ចាស!

ក៖ ហើយចុះឆ្នាំអ្វីដែរ?

ខ៖ អត់ចាំទេ!

ក៖ ហើយចុះអ៊ំឆ្នាំខ្មែរយើង ចាំទេ?

ខ៖ អត់ចាំផង!ឆ្នាំខ្មែរកើតឆ្នាំ! រកា ខែចេត្រ!...

ក៖ ចុះទាក់ទងនឹងឆ្នាំសុរិយាគតិ? ឆ្នាំបារាំង?

ខ៖ ដូចអត់ចាំ ចាំតែឆ្នាំ១៩៥៥!

ក៖ ១៩៥៥! ហើយចុះស្រុកកំណើតអ៊ំវិញនៅឯណាដែរ?

ខ៖ នៅហ្នឹងតែម្តង!

ក៖ នៅភូមិណាដែរ?

ខ៖ នៅល្វាក្រោម!

ក៖ ហើយទីលំនៅអចិត្រៃយបច្ចុប្បន្ននៅឯណាដែរ?

ខ៖ នៅហ្នឹងដែរ

ក៖ ហើយអ៊ំស្រាប់ជីវិតរបស់អ៊ំតែម្តង កាលពីមុនមកតើអ៊ំបានសិក្សា ដល់ថ្នាក់ទីប៉ុន្នានដែរ?

ខ៖ បានសិក្សាដល់ថ្នាក់ទី៧ បានទី៧

ក៖ ថ្នាក់ទី៧អ៊ំហេស?

ខ៖ ចាស!

ក៖ នៅសាលាណាដែរអ៊ំ?

ខ៖ មករៀនអីនៅឯភ្នំពេញហ្នឹងបានត្រឹមតែថ្នាក់ទី១០ ហើយចឹងមកដល់ពេលឥឡូវហ្នឹង៧០គេទម្លាក់! អ៊ំមិនសូវចេះនិយាយដែរហ្នឹង ! ដល់រួចទៅបានឪពុកម្តាយយកពីភ្នំពេញមក គឺយកមកករៀននៅស្រុកហ្នឹងបានត្រឹមថ្នាក់ទី៧ក៏ឈប់ទៅ…

ក៖ កាលនុងអ៊ំចេះភាសាខ្មែរយើងអីបានល្អដេស?

ខ៖ ចាស!

ក៖ ទាំងអានអី?

ខ៖ ចាស!!

ក៖ ហើយកាលនុងមានក្តីស្រមៃថាធំឡើងចង់ធ្វើអ្វីដែរ?

ខ៖ អត់!

ក៖ ហើយពេលនៅរៀននុងអ៊ំមានមិត្តភក្តិសិតស្នាលដែរអត់?

ខ៖​មានដូចនៅក្នុងស្រុកយើងហ្នឹង!

ក៖ ហឹម!

ខ៖ គ្នាឯងនៅក្នុងស្រុកហ្នឹង!

ក៖ ចាស!ហើយកាលនុងអ៊ំមានអនុស្សោវរីយអ្វីជាមួយនឹងពួកគាត់ដែរ?

ខ៖ ចេះតែមានហើយលេងអី ហេសៗ លោភកៅស៊ូ លោភអីចឹង ហាសៗ…

ក៖ ចាស! ហើយអ៊ំ!​ សម្រាប់ការពីមុនហ្នឹង អ៊ំដូចជារៀនអីហ្នឹងអ៊ំមានបានគិតថាការរៀនអីហ្នឹងមានលំបាកសម្រាប់អ៊ំដែរឬទេ?

ខ៖ មិនជាលំបាកនោះទេ ដូចថាឪពុកម្តាយត្រឹមមធ្យមដែរណាមិនជាអត់ណាស់ណានោះទេ

ក៖ អ៊ំរៀនពូកែអត់កាលនុង?

ខ៖​ធនកណ្តាល!

ក៖ ចឹង!

ខ៖ មិនពូកែ ក៏មិនអន់ ហាៗ

ក៖ ហើយចុះបងប្អូនអ៊ំវិញរៀនបានដល់កំរិតណាដែរ?

ខ៖ បានដូចថាតូចៗដែរ តែទៅអាពតអីក៏ខានបានរៀនបានអីអស់។

ក៖ រួចទាំងអស់មានប៉ុន្នាននាក់អ៊ំបងប្អូនអ៊ំ?

ខ៖ ទាំងអស់មាន៧នាក់ប្រុស!...

ក៖ ចាស!

ខ៖ ប្រុសមាន២ ស្រីមាន៥!

ក៖ ហើយអ៊ំកូនទីប៉ុន្នាន?

ខ៖ ខ្ញុំកូនទី១ហ្នឹង!

ក៖ ចឹងអ៊ំអាចរៀបរាប់ឈ្មោះបងប្អូនអ៊ំទាំងអស់តើគាត់មានឈ្មោះអ្វីខ្លះដែរ?

ខ៖ ខ្ញុំបងគេ! បន្ទាប់មកប្អូនខ្ញុំឈ្មោះ ជុំស៊ីថា បន្ទាប់មកទី៣ជុំសារិត មកទី៤ ជុំណាវី ទី៥ ជុំណាវិន ទី៦ជុំប៊ុនធឿន និងទី៧ ជុំសាវុន! មាន៧នាក់។

ក៖ ចាសអ៊ំ! ហើយ បងប្អូនអ៊ំទាំងអស់តើមានអនុស្សាវរីយអ្វីជាមួយគ្នាដែរ?

ខ៖ ចេះតែមានហើយ នៅជាមួយគ្នារាល់តែថ្ងៃ!

ក៖ ចុះមកដល់ពេលឥឡូវគាត់នៅជាមួយអ៊ំដែរ?

ខ៖ មកដល់ពេលឥឡូវនេះអត់នោះទេ! នៅផ្ទះរាងខ្លួននោះទេ ក៏ប៉ុន្តែមកសុំវត្ត លក់បាយស្រោបលក់អី​មានកាហ្វេអីចឹងទៅ! ផ្ទះនៅជិតនេះដែរនោះទេ តែមកលេងប្អូននៅឯវត្តហ្នឹង ដើរមកលេង!...

ក៖ ចាស! អ៊ំសព្វថ្ងៃមានមុខរបរជាអ្វីដែរអ៊ំ?

ខ៖ ត្បាញ់ក្រមា! ត្បាញ់ផាមួង!

ក៖ ចាសចឹង! បងប្អូនរបស់អ៊ំផ្សេងទៀតតើគាត់នៅភូមិហ្នឹងដែរ?

ខ៖ ចាសនៅទាំងអស់គ្នា!

ក៖ ចាស!

ខ៖ ចាស!

ក៖ ចាសហើយចុះកាលនៅពីតូចៗ តើអ៊ំចូលចិត្តលេងអ្វីដែរ?

ខ៖ ហាសៗ លេងរាល់តែថ្ងៃភ្លេចបាត់ហើយ!...

ក៖ នឹកឃើញកាលពីសម័យមុនមក អ៊ំនឹកឃើញចង់អស់សំណើចអ៊ំហេស?

ខ៖ ហាសៗ!

ក៖ ហាសៗចាស កាលពីដើម ការងារអីលំបាកដែរឬទេ?

ខ៖ មានស្អីយើង នៅពីមុនៗតូចៗនោះវាមិនលំបាកនោះទេ ដូចយើងឪពុកម្តាយយើងនៅរក តែថាយើងវាពិបាកត្រឹមថាមានប្តីមក ហើយមានកូននុងណា

ក៖ ចឹង!

ខ៖ ចាសហ្នឹងហើយ!

ក៖ ហើយចុះឪពុកម្តាយអ៊ំធ្វើការជាអ្វីដែរ?

ខ៖ មកឪពុកខ្ញុំគាត់ជាទាហាន ជាទាហានកាលជំនាន់សម្តេចតាណា!តាំងពីជំនាន់ឥសិរៈមក! (យាយនៅជិតនោះសួរលោកយាយថា៖ តើគេកាត់ចូលខេត្តណា? គេកាត់ចូលក្រុង!)

ក៖ ចាសហើយសម្រាប់អ៊ំ មិញបានម្តាយហើយនៅឪពុក?

ខ​៖​ឪពុកគាត់ធ្វើជាទាហាន កាលពីដើមគាត់នៅឯបន្ទាយនៅចំការមន ស្គាល់ដែស! គាត់ហៅថាបន្ទាយចំការមនហ្នឹងណា នៅឯនុង ដល់មកអាពតមក ចេញមកអាពតហ្នឹងគេយកគាត់ទៅបាត់រហូតមកទាល់តែឥឡូវហ្នឹងចឹងទៅ! ហើយម្តាយនោះគាត់ត្បាញ់អីនៅស្រុកហ្នឹង ព្រោះនៅហ្នឹងមានតែមុខរបរត្បាញ់ផាមួងក្រមានោះទេ បានចិញ្ចឹមជីវិតមករហូតមក

ក៖ ចាសអ៊ំ!ហើយសម្រាប់អ៊ំកាលពីមុន តើគាត់មានធ្លាប់ទូន្មានអ៊ំយ៉ាងម៉េចដែរអ៊ំ?

ខ៖ ទូន្មានអោយធ្វើល្អ! មានទូន្មានអោយយើងដើរផ្លូវត្រូវ !...

ក៖ តែប៉ុណ្ណឹងអ៊ំ?

ខ៖ ចាស!

ក៖ ហើយចុះតើគាត់មានធ្លាប់ទូន្មានប្រាប់?

ខ៖​ខ្ញុំវាមិនសូវជាចេះនិយាយនោះទេ ហាស!ៗ

ក៖ ចាសនេះជាជីវិតរបស់អ៊ំណា!!

ខ៖ ចា!

ក៖ ហើយកាលពីដើមនោះអ៊ំធ្លាប់គិតថាឪពុកម្តាយអ៊ំជាមនុស្សបែបណាដែរ?

ខ៖គាត់ជាមនុស្សល្អ ឪពុកម្តាយខ្ញុំ សុតតែជាឪពុកម្តាយល្អ! ហើយឧស្សហ៏មើលកូនចៅ ហាសៗ

ក៖​ចាស ហើយអ៊ំកើតទាន់ជីដូនជីតាទាំងខាងឪពុកនិងខាងម្តាយអ៊ំអត់?

ខ៖ អត់ទាន់នោះទេទាន់តែខាងម្តាយ ទាន់តែជីដូនជីតាខាងម្តាយ!

ក៖ ចាសហើយកាលនុងអ៊ំកើតទាន់ពួកគាត់ឈ្មោះអ្វីខ្លះដែរ?

ខ៖ គាត់ឈ្មោះ តាប៊ុន យាយឈ្មោះ ថាង ខាងម្តាយ!...

ក៖ ចុះខាងឪពុក?

ខ៖ ខាងឪពុកស្លាប់អស់ហើយយាយកើតអត់ទាន់ទេណា! ហឹម!

ក៖ ចាសហើយអ៊ំ! កាលនុងលោកយាយនិងលោកតាអ៊ំ គាត់ធ្វើអ្វីដែរ?

ខ៖ នៅស្រុកហ្នឹង ហើយគាត់ត្បាញ់ទៅ គាត់កាប់ចេកអីលក់ចឹងទៅភ្នំពេញអីចឹងទៅណា

ក៖ ចាស! ហើយជីវិតរបស់អ៊ំកាលពីនុងមកអ៊ំមានធ្លាប់គាត់ទូន្មានដែរ?

ខ៖​ ទូន្មានអោយយើងត្រូវគ្នាចឹង កុំអោយយើងទាស់គ្នា!

ក៖ ចាស! ហើយជីវិតរបស់អ៊ំ! កាលពីតូចមក​តើអ៊ំផ្ទាល់គិតថាខ្លួនឯងចង់បានអ្វីនៅពេលថ្ងៃអនាគតទេ?

ខ៖ ខ្ញុំដូចថារវិលរវាយនោះវាចេះតែនឹកឃើញ ហាសៗ គ្រាន់តែវាមិនបានសម្រេចនោះទេ

ក៖ ចាសចឹងកាលជំនាន់ប៉ុលពតអ៊ំមានអាយុប៉ុន្នាន?

ខ៖កាលប៉ុលពតប្រហែលជា២២ឬ២៣អីហ្នឹង !

ក៖ ចុះគេជម្លាស់អ៊ំនិងក្រុមគ្រួសារទៅឯណាដែរអ៊ំ?

ខ៖ ទៅខាងកំពង់ធំ ហ្នឹងហើយខាងតាំងគោក នៅតាំងគោក ភូមិសំរាង

ក៖ ចុះគេប្រើអ៊ំអោយធ្វើអ្វីដែរ?

ខ៖ កាលនុងយើងវានៅវ័យកណ្តាល យើងអា២២ ២៣យើងធំហើយ មានតែទៅជីកទំនប់អី រែកដីអីហ្នឹង!

ក៖ ហឹម!តែប៉ុណ្ណឹងអ៊ំ?

ខ៖ ចាស!យើងរែកដីរែកអីចឹងទៅ !

ក៖ គេធ្លាប់ធ្វើបាបអ៊ំដែស?

ខ៖ អត់ទេ!

ក៖​ហឹម!

ខ៖គ្រាន់តែថាគេអោយយើងទៅរែកដីអីចឹងទៅបានចឹងណា ហើយយើងអត់មានខ្ចិលអីចឹងទៅណា! …

ក៖ ចាសហើយអ៊ំមានដែរឃើញប៉ុលពតយកមនុស្សទៅសម្លាប់ចោលនៅនឹងភ្នែកអ៊ំ?

ខ៖ នៅកន្លែងអ៊ំអត់មានដែរបានឃើញនោះទេ! ថាកន្លែងនេះសម្បូរហូប ហើយបើសិនជាគេចង់ហៅនោះគេហៅនៅពេលយប់ក៏យើងអត់មានបានដឹងដែរ!

ក៖ ចឹងពេលនុងអ៊ំដូចថាធ្វើការងារហ្នឹងហត់ ហើយតើមានពេលសំរាកប៉ុន្នានម៉ោង?

ខ៖​សំរាកនៅពេលហូបបាយ!បាន បានសម្រាក!

ក៖ ចឹងពេលហូបបាយបាន បានសម្រាក?

ខ៖ ហ្នឹងហើយ!

ក៖ ចឹងគេងបានប៉ុន្នានម៉ោងដែរ?

ខ៖​គេងដូចជា ហូបបាយល្ងាចហើយយើងចូលគេងទៅ ហើយប្រហែលជាម៉ោង៥អីងើបទៅ

ក៖ អ៊ំ! មានបងប្អូនស្លាប់នៅក្នុងសម័យប៉ុលពតដែរឬទេ?

ខ៖ អត់មានទេ! មានតែជីតា១ ហើយនិងឪពុកយើងដែរគេយកទៅនុងណា! មានបងប្អូនច្រើនណាស់នៅក្នុងភូមិហ្នឹង តែថាគេទៅផ្សេងពីយើងចឹងណា

ក៖ ហឹម!...

ខ៖ ស្លាប់អស់ច្រើនណាស់នៅក្នុងភូមិហ្នឹងបងប្អូន …

ក៖ ហើយសម្រាប់ជំនាន់នុងដែលអ៊ំមានដែរឃើញ ដូចជានឹកនៅក្នុងចិត្តថាចង់អោយដាច់ភ្លាមៗអត់អ៊ំ?

ខ៖ នឹកដាច់ម៉េច?

ក៖ ដូចថានឹកចង់អោយដាច់ភ្លាមៗ ដូចថាចេញពីជំនាន់ប៉ុលពតនុងលឿនៗ?

ខ៖ និយាយថាយាយមិនដឹងចង់យ៉ាងម៉េច! ហាសៗ

ក៖ ចាស!

ខ៖ ដូចថាលំបាកពេកចឹងទៅ ចេះតែនឹកឃើញ! ថ្ងៃណាគេមកជួយចឹងទៅណា!

ក៖ អ៊ំកាលនុងគេអោយបបរឬក៏បាយដែរ?

ខ៖ ហូបបាយ ជួនកាលបបរ ជួនកាលច្រូតស្រូវទៅ បាយអីចឹងទៅ ពេលណាដូចថាច្រូតស្រូវយូរចឹងទៅក៏បបរអីចឹងទៅ ក៏ប៉ុន្តែថាខាងខ្ញុំនេះដូចជាមិនសូវអត់នោះទេ មិនដូចថាខាងបាត់ដំបងអីនោះទេណា ខាងខ្ញុំនេះសម្បូរហូប!

ក៖ ចាស! ចឹងបានហូបឆ្អែក?

ខ៖ ចាស!បានហូបឆ្អែករាល់ថ្ងៃ!

ក៖ ចុះអ៊ំមានដែរឈឺនៅកាលជំនាន់នុងអត់អ៊ំ?

ខ៖ ឈឺ១ដង! ឈឺ១ដងនុងគ្មានពេទ្យមានអីនោះទេ តែថាយើងចេះតែបែលបន់ជីដូនជីតាយើងនេះខាងនេះចឹងទៅ ចេះតែបាត់ដែរចឹងទៅ!

ក៖ អត់អីដែរអ៊ំ?

ខ៖ ចាសអត់អីដែរ…

ក៖ ហើយសម្រាប់អ៊ំកាលនុងប្រហែលជាអាយុ២០ជាងអ៊ំហេស?

ខ៖ ចាស!

ក៖ ហើយតើទិដ្ឋភាពអ្វីដែលអ៊ំចង់ចាំជាងគេនៅក្នុងសម័យកាលនុង?

ខ៖ ទិដ្ឋភាពគឺយើងធ្វើការនុងណា ដូចថាវាតាមកន្លែងណា ដូចថានៅកន្លែងខ្លះវាលំបាក ដូចថាកន្លែងខ្ញុំហ្នឹងវាអត់មានសូវលំបាកនោះទេ! ដូចថាគ្រាន់តែអោយយើងទៅកងចល័តទៅ លើកទំនប់ រែកដីអី ច្រូតស្រូវអីចឹងនោះទេ អឺ!ដូចថាឃើញលំបាកជាងហ្នឹងអីនោះអត់ទេ! ខ្ញុំហ្នឹងណា បើសិនជាថាខាងបាត់ដំបងអីនោះបានជាគេវេទនា !​

ក៖ ចឹង!

ខ៖ ចាស!

ក៖ ចឹងអ៊ំកាលនុងសំណាងដែរ!

ខ៖ ចាសហ្នឹងហើយ!

ក៖ ហឹស!...

ខ៖ ថាបានទៅកន្លែងវាសុខសប្បាយ! បានហូបក៏ឆ្អែក ក៏ប៉ុន្តែវាមិនសូវនឿយ មិនសូវអី ដូចថាធ្វើការបានតាមគេអ្នកខ្ពស់ ចាស់នៅឯនុងចឹងទៅណា ប្រជាជនគេចាស់នៅឯនុងហើយតែគេធ្វើយ៉ាងម៉េចក៏យើងធ្វើចឹងដែរទៅ ។

ក៖ ចុះអ៊ំ! ពេលនុង ពេលដាច់ពីប៉ុលពតនុងយ៉ាងម៉េចដែរ?

ខ៖​ បានរស់ដើរនុងរហូតមកដល់សព្វថ្ងៃ

ក៖ ដើររហូតមក !

ខ៖ ចាស!

ក៖ មានស្បែកជើងដែរអ៊ំ?

ខ៖មាន ខ្ញុំថាអាកង់ឡានអីយើងហ្នឹងចេះតែកាត់អោយតែបានធ្វើស្បែកជើងពាក់ចឹងទៅណា ហាសៗ!

ក៖ ចឹងធ្វើខ្លួនឯង?

ខ៖ធ្វើខ្លួនឯងហ្នឹងណា!

ក៖ តើស្បែកជើងអ៊ំបានសល់នៅដល់សព្វថ្ងៃនេះដែរអត់?

ខ៖ អត់ទេ!

ក៖ ហើយកាលនុងអ៊ំដើរនុងពីថ្ងៃណា ដល់ថ្ងៃណាដែរបានមកដល់ផ្ទះ?

ខ៖ មិនបានដឹងដែរ! ដូចថាពេលបែកពីអាពតមកនុង ដូចថាគេចេះតែ! អឺមិនដឹងថាឆ្នាំប៉ុន្នាននោះទេអត់មានចាំពេលបែក!

ក៖ ៧៩!

ខ៖ ហ្នឹងហើយ៧៩!មក មិនបានដឹងថានៅខែណាអីណានោះទេភ្លេចហើយ ដើរមកដូចចង់កន្លះខែដែរបានមកដល់ស្រុក!

ក៖ អូស!...ហើយចុះម្ហូបអាហារអីអ៊ំធ្វើយ៉ាងម៉េចដែរ?

ខ៖ ម្ហូបអាហារអីយើងចេះតែទិញគេនៅតាមផ្លូវហនឹងទៅណា!

ក៖ចឹងអ៊ំទិញគេប្រើលុយដូរឬក៏ប្រើមាស?

ខ៖ ដូរ!អង្ក! អត់មានលុយ!

ក៖ ហើយពេលនុងអ៊ំម្នាក់ឯងឬក៏ជាមួយនិងក្រុមគ្រួសារបងប្អូន?

ខ៖មើល!បងប្អូននៅទាំងអស់អត់មានរបូតពីណាគេមួយនោះទេ ម្តាយ ម៉ាគ្រួសារនៅទាំងអស់គ្នាហ្នឹង ជាប់តែមួយគ្រួសារ។

ក៖ ចឹងអ៊ំមកស្រុកវិញជាមួយនឹងគ្រួសារ?

ខ៖ ចាស!មកទាំងអស់គ្នា!...

ក៖ ចាសដល់ពេលអ៊ំមកដល់នុង តើសភាពផ្ទះអ៊ំយ៉ាងម៉េចដែរ?

ខ៖ មកស្ងាត់! គេដូចថាអ្នកនៅឯហ្នឹងដូចថាស្ងាត់ហើយណា! គេមកផ្ទះយើងចឹង ផ្ទះយើងនៅគឺយើងនៅផ្ទះទៅ !

ក៖ ហើយអ៊ំ ពេលនុងផ្ទះអ៊ំមានសភាពនិងម៉ូតយ៉ាងម៉េចដែរ?

ខ៖ ម៉ូតផ្ទះខ្ញុំនុង មិនមែនជាផ្ទះប៉ិតនោះទេ ជាផ្ទះសម័យធ្វើ ពី៧៣! ធ្វើពី៧៣វាដូចជាផ្ទះប៉ិនណា វាមិនមែនជាផ្ទះកាតាំង !

ក៖ ចាស!ចឹងផ្ទះហ្នឹងធ្វើដោយខ្លួនឯងឬក៏បានជួលគេដែរ?

ខ៖ ធ្វើដោយខ្លួនឯងធ្វើ តែជួលជាងគេធ្វើ!

ក៖ ចឹងសព្វថ្ងៃនៅអត់?

ខ៖ រុះអស់ហើយ! រុះធ្វើថ្មីហ្នឹង!

ក៖ ហើយអ៊ំផ្ទះរបស់អ៊ំសម័យឥឡូវនេះ អ៊ំនៅស្រុកហ្នឹងឬក៏បានធ្វើលើដីកេរ?

ខ៖ នៅដីកេរឯង!

ក៖ ចឹង! មិនមែនរដ្ឋចែកអោយ?

ខ៖ ចាស!

ក៖ហើយអឺ…អ៊ំសម្រាប់ជីវិតរបស់អ៊ំពេលរៀបការនៅអាយុប៉ុន្នានដែរ?

ខ៖ ពេលរៀបការនុងខ្ទង់ ២៥ ពេលកាលនុងខ្ពង់២៥

ក៖ ហើយអឺ ពេលនុងអ៊ំនិងគ្រួសារតើពេលនុងអ្នកណាជាអ្នកទុកដាក់អោយ?

ខ៖ ឪពុកម្តាយជាអ្នកទុកដាក់អោយ ការហើយបានអាពត៨ខែ

ក៖ ហឹម!

ខ៖ កាលនៅក្រោយអាពតបាន៨ខែនុង ហើយបានបែកនៅឆ្នាំ៧៩

ក៖ ចឹងស្វាមីគាត់នៅក្នុងជំនាន់ប៉ុលពតឬការហើយក្រោយ?

ខ៖ នៅដូចថាទៅនៅជិតគ្នាហ្នឹងតែក្រាន់តែថាទៅនៅភូមិឆ្ងាយពីគ្នាហ្នឹង!

ក៖ ហឹម!

ខ៖ គេជម្លាស់គាត់ទៅឯនុងដែរចឹងណា! ក៏ប៉ុន្តែទៅនៅឯភូមិឆ្ងាយពីគ្នា!

ក៖ ចឹងអ៊ំ! អត់មានដែរស្គាល់អ៊ំប្រុសពីមុនឡើយសោះតែម្តងហេស?

ខ៖ អត់ដែរ!

ក៖ ចុះកាលនុងអ៊ំប្រុសមានមុខរបរអ្វីដែរ?

ខ៖ ជាកងចល័តរែកដីរែកអី គ្មានមុខរបរអ្វីនោះទេ កាលជំនាន់នុង !ហាសៗ

ក៖ ដាច់មក?

ខ៖ ដាច់មកមុខរបរ ត្រូវអាឈើអាទៅ ធ្វើជាងផ្ទះធ្វើទៅ!

ក៖ ចុះអ៊ំវិញដាច់មកអ៊ំធ្វើអ្វីដែរ?

ខ៖ បើសិនជាខ្ញុំត្បាញ់ក្រមានិងផាមួងហ្នឹង!

ក៖តាំងពីនុងមកដល់ឥឡូវ?

ខ៖ ចាសតាំងពីនុងមកដល់ឥឡូវហ្នឹង គ្មានមុខរបរអ្វីផ្សេងនោះទេ

ក៖​ចឹងកាលនុងអ៊ំចាប់ដៃជាមួយនឹងអ៊ំប្រុសហ្នឹង កសាងគ្រួសារឡើងអ៊ំ អឺ ដូចថាមានបានរៀបចំពិធីមង្គលការឡើង?

ខ៖ រៀបកាលជំនាន់ប៉ុលពត!

ក៖ តែមួយហ្នឹង !

ខ៖ហ្នឹងហើយ!

ក៖​ក្រោយមកអត់ដែរទេអ៊ំ?

ខ៖ អត់ទេ!

ក៖ ហើយអ៊ំមានកូនប៉ុន្នាននាក់?

ខ៖ កូនមាន៦!

ក៖ ចុះគាត់រៀនសូត្របានដល់កំរិតណាហើយកូនទាំងអស់?

ខ៖ មានប្រុសបាន៣ស្រី៣ដែរ!

ក៖ ចាស!

ខ៖ កូនប្រុសទី២នុងរៀនបានពេទ្យដុកទ័រហើយ ហើយបានកូនប្រុស១នាក់ទៀតនោះរៀនបានសុត តែរៀនបានចប់បរិញ្ញាហើយណា រាល់ថ្ងៃនៅប៉ូលីសចរាចរណ៏ ហើយទី៣នៅរៀនពេទ្យដែរអត់ទាន់មានប្រពន្ធនោះទេ ទៅធ្វើនៅប៉ៃលិនឯណោះ! ប្រឡងជាប់ទៅខាងប៉ៃលិន!

ក៖​ចឹងកូនរបស់អ៊ំរៀបការអស់ហើយនៅអ៊ំ?

ខ៖ នៅ! នៅកូនប្រុសពៅ១នុង ហើយកូនបងមួយនាក់ទៀត!

ក៖ ហឹម!ហើយអ៊ំចង់អោយកូនរបស់អ៊ំទាំងអស់គ្នា តើមានគម្រោងយ៉ាងម៉េចដែរ?

ខ៖ គម្រោងយ៉ាងម៉េច បើសិនជាកូនប្រុសគេមានការងារគេរាងខ្លួនហើយណា នៅ​ឯកូនស្រីនោះនៅឯផ្ទះ ហើយនៅស្រុកហ្នឹងមានអីមានតែត្បាញ់ហ្នឹង ! កូនស្រី អត់មានបានរៀន បានរៀនតែកូនប្រុស!

ក៖ ចឹងអ៊ំអត់ទាន់បានមានគម្រោងអីសម្រាប់ពួកគាត់ទៀត?

ខ៖ អត់ទេ! ដូចថាយើងអត់មានលុយអោយកូនធ្វើដើមរកស៊ីអីចឹងណា!គ្រាន់តែអោយកូនរៀន៣នាក់ហ្នឹង​លក់ដី១កំណាត់បាត់ទៅហើយ!

ក៖ ហឹម!

ខ៖ អោយកូនរៀន ព្រោះអីមុខរបររបស់យើងដូចថាវាអត់មានចំណេញ វាបានចំណេញបន្តិចបន្តួចចឹងណា ដល់ចឹងខ្លាចកូនរៀនវាអត់ចប់ចឹងហើយទាល់តែលក់ដី១កំណាត់ អោយកូនរៀនអោយចប់ទៅ បានអាកូនប្រុសបានរៀនបាន៣នាក់ ហើយបានមកដល់កូនស្រីនៅត្បាញ់ ដល់ពេលត្បាញ់នៅផ្ទះហ្នឹង ជួយប្អូនបានរៀនចប់ដែរណា។

ក៖ ចឹងអ៊ំតែងតែប្រៀនប្រដៅកូនចៅរបស់អ៊ំយ៉ាងម៉េចដែរអ៊ំ?

ខ៖ អោយតែកូនល្អធ្វើត្រូវកុំអោយ ទាល់គ្នា កុំអោយដើរផ្លូវខុសចឹងទៅ កុំអោយផឹក កុំអោយ​ដូចថានៅសម័យយើងឥឡូវមានជក់ម៉ាមានជក់អីចឹង ក៏ប៉ុន្តែកូនរបស់អ៊ំនឹងជៀសផុតហើយអត់មានវាវង្វេងទៅជក់ម៉ាអីនោះអត់នោះទេណា ! បានរៀនចប់បានការងារធ្វើអស់ហើយ។

ក៖ ហើយអ៊ំសម្រាប់កូនរបស់អ៊ំផ្ទាល់តែម្តងណា អ៊ំមានបានគិតថាអ៊ំខ្លួនឯងនឹងធ្វើអ្វីដើម្បីកូនអ៊ំតទៅមុខទៀត ឬក៏អ៊ំបានទុកអោយគាត់គិតខ្លួនឯង?

ខ៖​កូនធ្វើការអី ចឹងកូនចេះជួយចិញ្ចឹមម្តាយហើយរាល់ថ្ងៃហ្នឹង!

ក៖ចឹងហ៎អ៊ំលែងគិត !

ខ៖ ហាសៗ!...

ក៖ ចឹងលែងគិត! ចុះចឹងអ៊ំសម្រាប់ថ្ងៃអនាគតទៅអ៊ំ គិតថាចង់បានអ្វីខ្លួន​ឯងដែរអត់?

ខ៖ អត់ចង់បានអីនោះទេក្មួយអើយ! បើសិនជាថាកូនអើយយកនុងទៅ មិនដែលថាចង់បានអី មិនដែរថាបានទារអីពីកូន!

ក៖ ចឹងនៅក្នុងចិត្តខ្លួនឯងចង់បានអីទៀតទេចឹង?

ខ៖ អត់ចង់បានអីទេ ដូចថារាល់ថ្ងៃវាតូចចិត្តខ្លួនឯងថាវាក្រ វាអត់មានដើមអីសម្រាប់ជួយកូនចឹងណា! អោយកូនមានលុយទិញប្រដាប់ប្រដាលរកស៊ីអីអត់!

ក៖ ចុះសម្រាប់អ៊ំខ្លួនឯង តាំងពីតូចមកដល់ឥឡូវ តើមានការផ្លាស់ប្តូរអ្វីខ្លះដែរ?

ខ៖ អត់មានផ្លាស់ប្តូរអីនោះទេក្មួយ!​គ្រាន់តែថាបានកូនរៀនចប់ចៅអីអស់ទៅ កូនមានប្រាក់ខែចិញ្ចឹមយើងវិញចឹងទៅ យើងគ្មានបានផ្លាស់ប្តូរអីនោះទេក្មួយ!

ក៖ ហើយការលំបាកវិញអ៊ំ ជីវិតរបស់អ៊ំពេលតាំងពីមុនមកដល់ពេលឥឡូវ តើមានបទពិសោធន៏អ្វី ដែលអ៊ំបានជួបច្រើនចឹងការលំបាកអ៊ំធ្លាប់ឆ្លងកាត់?

ខ៖លំបាកវាលំបាកហើយ ដូចថាមុខរបររបស់យើងហ្នឹង វាមិនចំណេញ វាចំណេញតិចចឹងណា!...

ក៖ ចា!

ខ៖ ចឹងហើយវាមានការខ្វះខាតណាកូន វាអោយកូនរៀន ដូចថាមិនគ្រាប់គ្រាន់ដូចគេមានចឹងណា វាលំបាកកន្លែងហ្នឹងដែរ!

ក៖ ចឹងតែមួយហ្នឹងអត់ហ៎?

ខ៖ ចាស!

ក៖ ចាស!ហើយសម្រាប់រឿងល្អៗនៅក្នុងជីវិតរបស់អ៊ំវិញតើមានដែរឬទេអ៊ំ?

ខ៖ ដូចជាគ្មានអីនោះទេ! ថាអត់! តែគ្រាន់តែយើងបានសប្បាយចិត្តកូនរបស់យើងវាអត់មានដើរផ្លូវខុសចឹងណា ដូចជាមិនផឹកស៊ីដើរប៉េលឡោ ដើរជក់ម៉ាអី អោយយើងពិបាកចិត្តនោះទេ អត់មានពិបាកចិត្តអីនោះទេ!

ក៖ ចុះរឿងដែរធ្វើអោយអ៊ំពិបាកចិត្តជាងគេមានអ្វីខ្លះដែរ?

ខ៖ សប្បាយចិត្តជាងគេគឺកូនរៀនបានសព្វហ្នឹងណា កូនរៀនបានចប់បានប្រឡងជាប់បានធ្វើពេទ្យធ្វើអីចឹងទៅ ហ្នឹងសប្បាយ អ៊ំសប្បាយចិត្តហើយនៅត្រង់ហ្នឹង ហាសៗ

ក៖ ចុះសម្រាប់អ៊ំផ្ទាល់ តើអ៊ំមានរឿងអ្វីដែលធ្វើអោយអ៊ំមានមោទនភាពចំពោះខ្លួនឯងតើមានដែរឬទេអ៊ំ?

ខ៖ ដូចថាយើងវាអរដែរដូចថាយើងបានកូនរៀនមានការខ្វះខាតអីបន្តិចបន្តួចចឹងទៅណា ហើយកូនក៏ទៅមានកន្លងធម៏ដែរ ដូចថាដឹងថាទៅរៀនដឹងថាទាញច្រើនអីចឹងណា ដូចថាយើងអោយប៉ុន្នានគ្នាយកទៅប៉ុណ្ណឹងចឹងទៅណា វាមិនថាដូចជាគេអ្នកមានគេបានច្រើន គ្នាទារអោយច្រើនដូចគេនោះវាអត់នោះទេណា! ហ្នឹងហើយ!

ក៖ ចាសអ៊ំទំនេរៗតើអ៊ំចូលចិត្តធ្វើអ្វីដែរ?

ខ៖ ទំនេរហេស? អត់មានធ្វើអីនោះទេក្មួយ ដឹងតែថាទំនេរចូលកីត្បាញ់នៅស្រុកហ្នឹងក្មួយ មានតែត្បាញ់ហ្នឹងចឹង ហាសៗ

ក៖ ចាសហើយពេលពិបាកចិត្តអី តើអ៊ំចូលចិត្តធ្វើអ្វីដែរអ៊ំ?

ខ៖ មានធ្វើអីក្មួយ លំបាកចិត្តហើយនៅតែកីនុងហើយ !
ក៖ ហើយអ៊ំចំណង់ចំណូលចិត្តពិសារមុខម្ហូបអ្វីអ៊ំចូលចិត្តពិសារមុខម្ហូបអ្វីដែរ?

ខ៖ ហឹមម្ហូបមានអ្វីមានតែប្រហើរ ម្ជូរ គកូ ឆា អាំង ឆាន ។

ក៖ ចឹងហ្នឹងអ៊ំចូលចិត្ត!

ខ៖ ចាសមានតែប៉ុណ្ណឹង ហាសៗ!

ក៖ ចឹងអ៊ំម្ហូបអីដែលអ៊ំចូលចិត្តហើយពូកែធ្វើមានអ្វីដែរ?

ខ៖ មានតែប៉ុន្នានមុខហ្នឹង!ហាសៗ

ក៖​ចឹងឆ្ងាញ់ទាំងអស់តែម្តង!ហាសៗ ចាស! ចឹងសម្រាប់ចម្រៀងនិងតន្រ្តិសិល្បៈអីអ៊ំ?

ខ៖ អឺម អត់ចេះ! បើសិនជាស្តាប់ពិរោះស្តាប់ចឹង ដែរ តែថាបើសិនជាចិត្តអោយចង់ច្រើនអីអត់ទេ! ហាសៗ!

ក៖ រាំអី?!

ខ៖ ចាសអត់សោះ!តាំងពីក្មេងមកអត់ដែរផង!

ក៖ ហើយសម្រាប់ដូចជាតាំងពីដើមមកដល់ឥឡូវហ្នឹង អ៊ំមានបងប្អូនដែលគាត់រស់នៅស្រុកអាមរិកដែរអត់អ៊ំ?

ខ៖ អត់មានដែរ!

ក៖ ចុះស្រុកក្រៅពីអាមេរិកមានអត់អ៊ំ?

ខ៖ អត់!

ក៖ ចាស!

ខ៖ តែបងប្អូននៅជុំគ្នានៅឯហ្នឹងអត់មាន…

ក៖ ហើយអ៊ំមានបងប្អូនដែលគាត់ចេះលេងឧបករណ៏ភ្លេងខ្មែរ និងខាងផ្សេងដូចជាសប្បកម្ម និងយកវល្លិអីយកមកធ្វើច្នៃជាកន្រ្តកអី?

ខ៖ អត់ធ្វើនោះទេខាងហ្នឹង! ចាស!...

ក៖ អ៊ំសម្រាប់ខ្លួនរបស់អ៊ំដែរម្តងដែលមានបទពិសោធន៏ច្រើនតាំងពីមុនមក! ចាសអ៊ំមានពាក្យពេចន៏អ្វីដំបូន្មានអ្វីសម្រាប់កូនចៅជំនាន់ក្រោយដែរ?

ខ៖ អ៊ំវាមិនសូវចេះនិយាយអី!​គ្រាន់តែថាអោយកូនខ្មែរហ្នឹង! ដូចជាមិនចេះនិយាយដូចគេសោះហាសៗ! ដល់ចឹងទៅភ្លេចរកនឹកមិនឃើញ ហាសៗ

ក៖ ចាស!មិនអីទេអ៊ំអាចគិតបន្តិចក៏បានដែរ! ដូចថាការសម្ភាសទៅសំណួរខ្លះរាងភ្លែកចឹងហេសអ៊ំ?

ខ៖ ចាស!

ក៖ ចឹងអ៊ំរាងសើចចឹងហេស?

ខ៖ ហាៗ!

ក៖ ហាសៗអូ!...(មានសម្លេងអ្នកនៅជិតនោះនិយាយពិភាក្សាគ្នា!! ហើយអ៊ំស្រីក៏ងៀកមុខមើលពួកគាត់ហើយនិយាយថា៖ ដូចថា…អ៊ំ!មិនសូវជាអ្នកប៉ិននិយាយដូចជាគេណា! ហាសៗ!! )

ក៖ អត់អីទេ! នេះគឺជាជីវិតរបស់អ៊ំ! តាំងពីមុនមកចឹងណា!ដែលអ៊ំបានឆ្លងកាត់មក…

ខ៖ ចាស!

ក៖ ចឹងអ៊ំ! ជាចុងក្រោយបើសិនជាខាងសាលាគេចង់ដាក់សម្លេងរបស់អ៊ំ នៅក្នុងវេបសាយដែលមានគេហៈទំព័រwww.cambodianoralhistory.byu.eduហើយសូមថតរូបរបស់អ៊ំ១ដែរ ដើម្បីភ្ជាប់ជាមួយនឹងសម្លេងរបស់អ៊ំ ទុកអោយកូនចៅជំនាន់ក្រោយគេមានឱកាសបានស្តាប់សម្លេងរបស់អ៊ំនៅក្នុងថ្ងៃនេះណា តើអ៊ំអនុញ្ញាតអោយកេដាក់ដេស?

ខ៖ កុំអីក្មួយអើយអ៊ំអត់សូវចេះនិយាយខ្លាចគេស្តាប់ទៅគេសើចហាសៗ!...

ក៖ ចឹង!បើសិនជាគេដាក់សម្លេងរបស់អ៊ំតែអត់ដាក់រូបអ៊ំតើអ៊ំអាចអនុញ្ញាតអោយគេដាក់អត់?

ខ៖ កុំដាក់ហេស ដាក់តែសម្លេងទៅបានហើយ ហាៗ

ក៖ ចាសៗចឹងក៏បានដែរ!